১৫ দিন পরেও সুড়ঙ্গ-বন্দি তেলঙ্গানার ৮ শ্রমিক, এবার কী হবে?

ওয়েব ডেস্ক: তেলেঙ্গনার (Telengana) নির্মীয়মাণ সুড়ঙ্গে ধসের (Tunnel Collapse) পর কেটে গিয়েছে ১৫ দিন। কিন্তু এখনও উদ্ধার হয়নি আটকে পড়া শ্রমিকরা। দিন দিন পরিস্থিতি উদ্বেগজনক হয়ে উঠছে। এর মধ্যেই রবিবার এক শ্রমিকের দেহ উদ্ধার করেছে উদ্ধারকারী দল (Rescue Team)। এর ফলে বাকি নিখোঁজ শ্রমিকদের নিয়ে বাড়ছে দুশ্চিন্তা। এই পরিস্থিতিতে আগামী মঙ্গলবার থেকে সুড়ঙ্গে বিশেষ রোবট নামানোর সিদ্ধান্ত নিয়েছে তেলঙ্গানা সরকার। পাশাপাশি, আটকে পড়া সাত শ্রমিকের অবস্থান সুনিশ্চিত করতে প্রশিক্ষিত কুকুরের সাহায্য নেওয়ার কথাও জানিয়েছে প্রশাসন।

উদ্ধারকারী দলের মতে, সুড়ঙ্গের শেষ ৭০ মিটার অংশ অত্যন্ত সংবেদনশীল। জিওলজিক্যাল সার্ভে অব ইন্ডিয়া-র রিপোর্টেও উল্লেখ করা হয়েছে, এই জায়গায় সামান্য ভুল করলেই ঘটতে পারে আরও বড় বিপর্যয়। তাই সরাসরি মানব শ্রমিক প্রবেশ করানোর বদলে অত্যাধুনিক রোবটের সাহায্যে অনুসন্ধান চালানো হবে।

আরও পড়ুন: ধনখড়কে দেখতে হাসপাতালে মোদি

উল্লেখ্য, গত ২২ ফেব্রুয়ারি সকাল ৮টা নাগাদ ৪৪ মিটার দীর্ঘ সুড়ঙ্গে হঠাৎ ধস নামে। ভেতরে তখন প্রায় ৫০ জন শ্রমিক থাকলেও, বেশিরভাগই কোনওমতে বেরিয়ে আসেন। কিন্তু আটকে পড়েন আটজন শ্রমিক।

এরপর থেকেই উদ্ধারকাজ চললেও এখনো সফলতা আসেনি। টানা প্রচেষ্টার পরও আটকে পড়াদের অবস্থান নির্ধারণ করা সম্ভব হয়নি। এবার প্রযুক্তির সাহায্যে শেষ চেষ্টায় নামছে প্রশাসন। রোবট ও প্রশিক্ষিত কুকুরের মাধ্যমে সুড়ঙ্গের পরিস্থিতি বোঝার পরই নেওয়া হবে পরবর্তী সিদ্ধান্ত।